Αθλητικά γεγονότα του 2010/Δεκέμβριος

Παρατίθενται σημαντικά αθλητικά γεγονότα που συνέβησαν στον κόσμο το μήνα Δεκέμβριο του 2010. Ακολουθούνται από συνδέσμους προς τις πηγές μέσω των οποίων μεταδόθηκαν.

1 Δεκεμβρίου 
 Ο Μιχάλης Παρμάκης και η Κωνσταντίνα Κεφάλα αναδεικνύονται κορυφαίοι Έλληνες αθλητές στίβου για τους μήνες Σεπτέμβριο, Οκτώβριο και Νοέμβριο 2010 μέσα από ψηφοφορία στον επίσημο ιστότοπο του ΣΕΓΑΣ.(NovaΣΠΟΡ FM)
 Η Βελγίδα Κιμ Κλάιστερς αναγνωρίζεται από την WTA ως η καλύτερη τενίστρια της χρονιάς, διάκριση που λαμβάνει για δεύτερη φορά στην καριέρα της. Η αθλήτρια κατέκτησε μέσα στο 2010 το τρίτο της US Open και τέσσερις ακόμα τίτλους.(Contra.gr)
 Σοβαρά επεισόδια σημειώνονται στην πόλη του Μπέρμιγχαμ στο Ηνωμένο Βασίλειο μετά τη λήξη του αγώνα Μπέρμιγχαμ - Άστον Βίλα (2-1) για το Λιγκ Καπ.(Ελευθεροτυπία)
 Με απόφαση που έλαβε η ΕΣΑΠ έπειτα από εξουσιοδότηση που έλαβε από την ολομέλεια των ΤΑΑ αναστέλλεται μέχρι νεοτέρας το πρωτάθλημα της Α1 Εθνικής Κατηγορίας πετοσφαίρισης ανδρών λόγω οικονομικών εκκρεμοτήτων.(Derby.gr)

2 Δεκεμβρίου 
 Μετά από ψηφοφορία, η FIFA ανακοινώνει πως η Ρωσία και το Κατάρ είναι οι δύο χώρες που θα διοργανώσουν τα Παγκόσμια Κύπελλα Ποδοσφαίρου το 2018 και το 2022 αντίστοιχα.(Ελευθεροτυπία)
 Η Ομοσπονδία Κλασικού Αθλητισμού της Κροατίας ψηφίζει κορυφαία αθλήτρια στίβου της χρονιάς την αθλήτρια του ύψους, Μπλάνκα Βλάσιτς. Στους άνδρες αντίστοιχη αναγνώριση δόθηκε στο σφαιροβόλο Νέντζαντ Μουλαμπέγκοβιτς. Κορυφαίος έφηβος αθλητής αναδείχθηκε ο σπρίντερ Ντάριο Χόρβατ και η πρωταθλήτρια των υψηλών εμποδίων Ιβάνα Λόντσαρεκ, κορυφαία νεάνιδα.(Novasports.gr)
 Η Ένωση Αθλητικών Συντακτών Στίβου της Βρετανίας (BAWA) αναδεικνύει κορυφαίους αθλητές της χρονιάς τη Τζέσικα Ενίς, πρωταθλήτρια σύνθετων αγωνισμάτων, και το Μο Φαρά, δρομέα.(Εξπρές)

4 Δεκεμβρίου 
 Ολοκληρώνεται το 1ο Παγκόσμιο Κύπελλο Ποδηλασίας Πίστας που διεξάγεται στη Μελβούρνη.(Trackworldcup.com)

5 Δεκεμβρίου 
 Σοβαρά επεισόδια σημειώνονται στην Κωνσταντινούπολη ανάμεσα σε οπαδούς της Μπεσίκτας και της Μπούρσασπορ, με απολογισμό αρκετούς τραυματίες.(In.gr)

6 Δεκεμβρίου 
 Ο Μεξικανός επιθετικός Τζάρεντ Μποργκέτι, γνωστός για την εκτελεστική του δεινότητα και διεθνής με την Εθνική Ομάδα της χώρας του, ανακοίνωσε την ολοκλήρωση της καριέρας του ως επαγγελματίας ποδοσφαιριστής.(In.gr)

8 Δεκεμβρίου 
Η Ιντεπεντιέντε κατακτά το Κόπα Σουδαμερικάνα με νίκη επί της Γκοϊάς με 5-3, ενώ στην κανονική διάρκεια του αγώνα η ομάδα της Αργεντινής κέρδισε με 3-1 (στον πρώτο αγώνα το αποτέλεσμα ήταν 2-0 υπέρ της Γκοϊάς). (Ελευθεροτυπία)

10 Δεκεμβρίου 
Η ποδοσφαιρική ομάδα της Μπαρτσελόνα ανακοινώνει τη συμφωνία της για διαφήμιση χορηγού στη φανέλα της του ιδρύματος Qatar Foundation έναντι αντιτίμου που φτάνει τα 170 εκατομμύρια ευρώ, σπάζοντας μια παράδοση 111 χρόνων που την ήθελε να μην δέχεται χρηματοδότηση για σχετική προβολή. (Ελευθεροτυπία)

11 Δεκεμβρίου 
Περισσότεροι από 250 οπαδοί τραυματίζονται στην πρωτεύουσα της Ιορδανίας Αμάν, όταν κατά τη διάρκεια επεισοδίων μετά το τέλος του ποδοσφαιρικού αγώνα μεταξύ των ομάδων Αλ-Βεχντάτ και Αλ-Φαϊσάλι καταρρέει σιδερένιο κιγκλίδωμα στις κερκίδες του γηπέδου «Βασιλιάς Αμπντουλάχ». (sentragoal.gr)
Η Φινλανδία κατακτά το 8o παγκόσμιο πρωτάθλημα (και πρώτο που διοργανώθηκε από ομοσπονδία) στο floorball. (επίσημος ιστότοπος της διοργάνωσης)

18 Δεκεμβρίου 
Η Ιταλική Ίντερ Μιλάνου κατακτά το Παγκόσμιο Κύπελλο Συλλόγων επικρατώντας της Μαζέμπε από τη Λαϊκή Δημοκρατία του Κονγκό με 3-0. (Ελευθεροτυπία)

19 Δεκεμβρίου 
Η Νορβηγία κατακτά για 5η φορά στην ιστορία της το Ευρωπαϊκό πρωτάθλημα χειροσφαίρισης γυναικών. Στον τελικό στο Χέρνιγκ της Δανίας επικράτησε της Σουηδίας με 25-20. 
 Η Ρουμανία νίκησε τη Δανία με 16-15 και κατέκτησε την τρίτη θέση και το χάλκινο μετάλλιο.

 12